Australija – Američka Samoa (kvalifikacije za FIFA Svjetsko prvenstvo 2002.)

Dana 11. travnja 2001. godine, nogometne reprezentacije **[[Australska nogometna reprezentacija|Australije]]** i **[[Fudbalska ili nogometna reprezentacija Američke Samoe|Američke Samoe]]** odigrale su međusobnu utakmicu u sklopu kvalifikacija za FIFA Svjetsko prvenstvo 2002. godine. Utakmica je igrana u mjesto Coffs Harbour, u Australiji. Pobjedom od čak **31:0**, Australija je postavila svjetski rekord u najvećoj pobjedi na jednoj nogometnoj utakmici u povijesti. Australski napadač Archie Thompson postigao je ukupno 13 pogodaka i tako postavio svjetski rekord za najviše golova na jednoj utakmici, dok je David Zdrilic, sa svojih 8 golova, postigao drugi najveći broj golova na jednoj utakmici nakon Prvog svjetskog rata.

Ishod ove utakmice otvorio je cijeli niz debata na međunarodnoj razini, dok su australski izbornik Frank Farina i Thompson kritizirali kvalifikacijski format i zagovarali uvođenje preliminarnih rundi kako bi se izbjegli ovakvi neravnomjerni susreti. Njihovo mišljenje dijelila je i FIFA. Do uvođenja preliminarne kvalifikacijske runde došlo je tokom kvalifikacija za FIFA Svjetsko prvenstvo 2006, no opetovana neravnomjernost u susretima dovela je do toga da je Australija 2006. godine ipak napustila OFC i preselila se među azijske momčadi.

## Pregled utakmice

Australija je ovu utakmicu dočekala nakon izrazito uvjerljive pobjede od 22:0 protiv Tonge te je, shodno tome, odmarala svoje ključne igrače. Izbornik Farina je na teren poslao miješani sastav i priliku pružio onim igračima koji do tog trenutka nisu dobili veliku minutažu. S druge strane, Američka Samoa je imala problema s putovnicama tako da je samo jedan igrač iz redovne seniorske reprezentacije, golman Nicky Salapu, dobio pravo nastupa. Bez seniorskih igrača, Američka Samoa je ubrzo ostala i bez većine U-20 igrača, koji su u to vrijeme pisali svoje srednjoškolske ispite. Izbornik se tako morao snaći s juniorima, uključujući i trojicu petnaestogodišnjaka, te je na teren izveo momčad čija je prosječna dob bila 18 godina.

Prvih deset minuta utakmice prošlo je bez golova, no onda je Con Boutsianis postigao prvi australski pogodak iz kornera. To je bio početak australske golijade koja se na poluvremenu uspela do nevjerojatnih 16:0. Archie Thompson postigao je ukupno 8, a David Zdrilic 4 gola. Njih su dvojica bili najbolji strijelci na poluvremenu. U 50. minuti, Boutsianis je, ponovo, postigao prvi pogodak u drugom poluvremenu te označio nastavak australskog obaranja svjetskog rekorda, koji je završio Zdrilicevim golom u 89. minuti utakmice. Ukupni rezultat popeo se do nevjerojatnih 31:0, uz 13 Thompsonovih i 8 Zdrilicevih pogodaka. Uz Boutsianisa i njih dvojicu, još su se četiri igrača upisala na listu strijelaca. Američka Samoa uputila je samo jedan udarac prema australskom golu, no šansu u 86. minuti spasio je golman Petkovic.

Zbog velikog broja golova, statističarima je bilo teško pratiti rezultat tako da je službena ploča na kraju utakmice pokazivala rezultat od 32:0 uz 14 Thompsonovih pogodaka. Golovi su ponovo prebrojeni te je rezultat korigiran na 31:0, što je ubrzo potvrdila i FIFA u svom službenom izvještaju.

## Detalji

## Vanjske veze
* Službeni izvještaj s utakmice 
* FIFA Svjetsko prvenstvo 2002 na stranici FIFA.com 
* Sažetak utakmice na YouTubeu